CELEX: 52018PC0559
Language: ro
Date: 2018-07-27
Title: Propunere de DECIZIE A CONSILIULUI privind poziția care urmează să fie adoptată în numele Uniunii Europene la cea de a 13-a Adunare generală a Organizației Interguvernamentale pentru Transporturile Internaționale Feroviare (OTIF) în legătură cu anumite modificări ale Convenției privind transporturile internaționale feroviare (COTIF) și ale apendicelor la aceasta

COMISIA EUROPEANĂ
            Bruxelles, 27.7.2018
            COM(2018) 559 final
            2018/0295(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene la cea de a 13x001ea Adunare generală a Organizației Interguvernamentale pentru Transporturile Internaționale Feroviare (OTIF) în legătură cu anumite modificări ale Convenției privind transporturile internaționale feroviare (COTIF) și ale apendicelor la aceasta
            
               
         
         
            
               EXPUNERE DE MOTIVE
            
            
               1.Obiectul propunerii
            
            
               Prezenta propunere se referă la decizia de stabilire a poziției care urmează să fie adoptată în numele Uniunii în cadrul celei de-a 13-a sesiuni a Adunării generale a Organizației Interguvernamentale pentru Transporturile Internaționale Feroviare (OTIF), care va avea loc în perioada 25-26 septembrie 2018, cu privire la anumite modificări aduse Convenției privind transporturile internaționale feroviare (COTIF) și apendicelor la aceasta. Documentele aferente reuniunii sunt disponibile pe site-ul web al OTIF, la următoarea adresă: 
               
                  http://extranet.otif.org/en/?page_id=1071
               
               .
            
            
               2.Contextul propunerii
            
            
               2.1.Convenția privind transporturile internaționale feroviare (COTIF)
            
            
               Convenția COTIF reglementează funcționarea OTIF, obiectivele sale, atribuțiile, relațiile cu statele membre și activitățile sale în general. Părțile la Convenția COTIF numără 46 de țări, inclusiv 26 de state membre ale UE, adică toate cu excepția Ciprului și a Maltei. Începând de la 1 iulie 2011, Uniunea Europeană este de asemenea parte contractantă la Convenția COTIF.
            
            
               Aceasta este compusă din două părți: convenția însăși și șapte apendice care stabilesc legislația feroviară uniformă, adică cerințele funcționale tehnice și modelele de contracte pentru transportul de călători și de mărfuri (apendicele A: Contract de transport internațional feroviar de călători – CIV; apendicele B: Contract de transport internațional feroviar de marfă – CIM; apendicele C: Transportul internațional feroviar al mărfurilor periculoase – RID; apendicele D: Contract de utilizare a vehiculelor în traficul internațional feroviar – CUV; apendicele E: Contract de utilizare a infrastructurii în traficul internațional feroviar – CUI; apendicele F: Validarea standardelor tehnice și adoptarea de specificații tehnice uniforme aplicabile materialului feroviar destinat utilizării în traficul internațional – APTU; apendicele G: Admiterea din punct de vedere tehnic a materialului feroviar utilizat în traficul internațional – ATMF).
            
            
               2.2.Acordul dintre Uniunea Europeană și Organizația Interguvernamentală pentru Transporturile Internaționale Feroviare (OTIF)
            
            
               La 16 iunie 2011, Consiliul a adoptat Decizia 2013/103/UE a Consiliului privind semnarea și încheierea Acordului între Uniunea Europeană și Organizația Interguvernamentală pentru Transporturile Internaționale Feroviare (OTIF) privind aderarea Uniunii Europene la Convenția privind transporturile internaționale feroviare (COTIF) din 9 mai 1980, astfel cum a fost modificată prin Protocolul de la Vilnius din 3 iunie 1999. Acordul a intrat în vigoare la 1 iulie 2011. Decizia 2013/103/UE a Consiliului prevede că Uniunea este reprezentată la reuniunile OTIF de către Comisie. De asemenea, decizia conține o Declarație din partea Uniunii cu privire la exercitarea competențelor (anexa I) și prevede proceduri interne pentru Consiliu, pentru statele membre și pentru Comisie în ceea ce privește lucrările din cadrul OTIF (anexa III).
            
            
               2.3.Adunarea generală a OTIF
            
            
               Adunarea generală este organul decizional suprem al OTIF. Ea se reunește într-o sesiune ordinară o dată la trei ani și poate organiza, de asemenea, sesiuni extraordinare. Adunarea generală ia decizii cu privire la propunerile de modificare a convenției. În funcție de caz, modificările adoptate trebuie aprobate de două treimi sau de jumătate din statele membre. Ultima adunare generală a avut loc în septembrie 2015.
            
            
               Uniunea și/sau statele sale membre participă la acest proces în conformitate cu modalitățile procedurale din cadrul OTIF, cu regulamentul de procedură al Adunării generale și cu dispozițiile din Acordul privind aderarea Uniunii la Convenția COTIF.
            
            
               Cvorumul în cadrul Adunării generale este întrunit dacă în momentul votului sunt reprezentate majoritatea statelor membre ale OTIF care beneficiază de drept de vot sau două treimi din acestea.
            
            
               2.4.Actul avut în vedere de Adunarea generală a OTIF
            
            
               În perioada 25-26 septembrie 2018, cu ocazia celei de a 13-a sesiuni a sa, se așteaptă ca Adunarea generală a OTIF să adopte anumite modificări ale Convenției COTIF și ale apendicelor E (Contract de utilizare a infrastructurii în traficul internațional feroviar – CUI) și G (Admiterea din punct de vedere tehnic a materialului feroviar utilizat în traficul internațional – ATMF) la aceasta, precum și să decidă cu privire la adoptarea unui nou apendice H la Convenția COTIF, referitor la exploatarea în condiții de siguranță a trenurilor în traficul internațional.
            
            
               Actul avut în vedere va deveni obligatoriu pentru părți în conformitate cu articolele 33 și 34 din Convenția COTIF, care prevăd (articolul 34) că:
            
            
               „§ 1 Modificările Convenției, ca urmare a deciziei Adunării generale, sunt notificate statelor membre de către secretarul general.
            
            
               § 2 Modificările Convenției propriu-zise, ca urmare a deciziei Adunării generale, intră în vigoare, pentru toate statele membre, la douăsprezece luni de la data aprobării lor de către două treimi din statele membre, cu excepția celor care, înaintea intrării lor în vigoare, au făcut o declarație conform căreia nu aprobă modificările în cauză.
            
            
               § 3 Modificările aduse la Apendicele Convenției, ca urmare a deciziei Adunării generale, intră în vigoare la douăsprezece luni de la data aprobării lor de către jumătate din statele care nu au făcut o declarație în conformitate cu Articolul 42 § 1, prima frază, pentru toate statele membre cu excepția celor care, înaintea intrării lor în vigoare, au făcut o declarație conform căreia nu aprobă modificările în cauză și cu excepția celor care au făcut o declarație în conformitate cu Articolul 42 § 1, prima frază.”
            
         
         
            
               În cadrul celei de a 13-a sesiuni a sa, Adunarea generală va decide, de asemenea, cu privire la anumite aspecte suplimentare, de exemplu modificarea regulamentului său de procedură, alegerea secretarului general al OTIF, alegerea membrilor Comitetului administrativ.
            
            
               3.Poziția care urmează să fie adoptată în numele Uniunii
            
            
               Toate punctele importante de pe ordinea de zi care urmează să fie abordate în cadrul celei de a 13-a sesiuni a Adunării generale a OTIF au fost discutate și/sau aprobate anterior, în cadrul celei de a 26-a sesiuni a Comitetului de revizuire, în februarie 2018. Acest lucru este valabil în special pentru punctele 10, 12, 13 și 14. În consecință, acolo unde este cazul, poziția care urmează să fie adoptată în numele Uniunii, precum și stabilirea exercitării drepturilor de vot în numele Uniunii se bazează pe Decizia (UE) 2018/319 a Consiliului
                  1
                și derivă din aceasta.
            
            
               Explicațiile și justificarea poziției sunt rezumate mai jos:
            
            
               Punctul 5 de pe ordinea de zi – Modificarea regulamentului de procedură
            
            
               Propunerea de proiect de modificare a regulamentului de procedură al Adunării generale a OTIF se referă la termenele-limită pentru depunerea și transmiterea documentelor, la participarea experților independenți și la clarificarea dispozițiilor privind exercitarea drepturilor de către organizațiile regionale. Versiunea actuală a regulamentului de procedură este anterioară aderării Uniunii la Convenția COTIF; din acest motiv, anumite dispoziții trebuie actualizate, în special dispozițiile ce stabilesc cvorumul și reglementează drepturile de vot ale Uniunii (articolele 20 și 21), care trebuie modificate pentru a fi conforme cu articolul 38 din Convenția COTIF și cu acordul UE-OTIF. Celelalte modificări propuse au ca scop să asigure desfășurarea corectă a Adunării generale pe baza celor mai bune practici internaționale disponibile și a practicilor OTIF; aceste modificări ar trebui de asemenea sprijinite.
            
            
               Punctul 8 de pe ordinea de zi – Cooperarea cu organizații și cu asociații internaționale
            
            
               Propunerea secretariatului OTIF constă într-o decizie a Adunării generale care autorizează Comitetul administrativ să înființeze și să dizolve grupuri de contact consultative cu alte organizații și asociații internaționale și să supervizeze funcționarea acestor grupuri. În acest stadiu, Uniunea împărtășește obiectivul respectiv, și anume acela de a permite un anumit grad de flexibilitate în privința chestiunilor în cauză. Cu toate acestea, Uniunea nu poate accepta propunerea ca atare, deoarece înseamnă atribuirea unei noi sarcini Comitetului administrativ, dincolo de cele stabilite la articolul 15 § 2 din Convenția COTIF, fără modificarea formală a acesteia din urmă, care ar trebui realizată în conformitate cu procedurile aplicabile.
            
            
               Prin urmare, Uniunea ar trebui să se opună propunerii secretariatului OTIF și poate propune în schimb ca Adunarea generală să instituie temporar un comitet ad-hoc, în conformitate cu articolul 13 § 2 din convenție, cu sarcina de a înființa și de a dizolva grupuri de contact consultative cu alte organizații și asociații internaționale, precum și de a superviza funcționarea acestor grupuri. Activitățile acestui comitet ar trebui să fie ghidate de programul de lucru al OTIF și să se desfășoare în concordanță cu acesta. În acest sens, este important să se rețină faptul că astfel de sarcini au implicații de ordin practic pentru elaborarea politicilor la nivelul OTIF în toate domeniile. Prin urmare, este necesar să se garanteze că Uniunea este pe deplin implicată în aceste activități, în conformitate cu articolul 5 alineatul (1) din acordul de aderare.
            
            
               O perioadă de patru ani ar fi adecvată, pentru a se putea aprecia, înainte de expirarea sa, dacă experiența dobândită este satisfăcătoare. În caz afirmativ și în urma unei pregătiri corespunzătoare, ar putea fi avută în vedere modificarea Convenției pentru a include o soluție structurală, în conformitate cu garanțiile stabilite pentru Uniune la articolul 5 alineatul (1) din acordul de aderare. 
            
            
               Punctul 10 de pe ordinea de zi – Revizuirea parțială a convenției de bază: modificarea procedurii de revizuire a COTIF
            
            
               În conformitate cu rezultatul discuțiilor pe această temă din cadrul celei de a 26-a sesiuni a Comitetului de revizuire din februarie 2018, este necesar și oportun să fie sprijinită propunerea de modificare a Convenției COTIF pentru a prevedea o perioadă fixă de timp (36 de luni) pentru intrarea în vigoare a modificărilor aduse apendicelor adoptate de Adunarea generală, inclusiv o clauză de flexibilitate pentru a prelungi acest termen de la caz la caz, în situația în care Adunarea generală decide acest lucru cu majoritatea prevăzută la articolul 14 § 6 din Convenția COTIF. Propunerea vizează ameliorarea și simplificarea procedurii de revizuire a Convenției COTIF în vederea unei puneri în aplicare coerente și rapide a modificărilor aduse convenției și apendicelor la aceasta și cu scopul de a preveni efectele adverse ale actualei proceduri îndelungate de revizuire, inclusiv riscul unei nealinieri interne între modificările adoptate de Comitetul de revizuire și cele adoptate de Adunarea generală, precum și al unei nealinieri externe, în special cu dreptul Uniunii.
            
            
               Punctul 12 de pe ordinea de zi – Revizuirea parțială a RU CUI
            
            
               În conformitate cu modificările aprobate în cursul celei de a 26-a sesiuni a Comitetului de revizuire din februarie 2018, este oportun să fie sprijinite modificările RU CUI, care vizează, în esență, clarificarea domeniului de aplicare al RU CUI prin introducerea în articolul 3 a definiției „traficului feroviar internațional” cu sensul de „trafic care necesită utilizarea unei trase internaționale sau a mai multor trase naționale succesive situate în cel puțin două state și coordonate de administratorii de infrastructură în cauză” și prin modificarea în consecință a articolului 1 (Domeniu de aplicare), menținând totodată legătura cu RU CIV și CIM. Obiectivul este de a asigura o aplicare mai sistematică a RU CUI în scopul preconizat, adică în traficul feroviar internațional. Proiectele de modificări sunt în concordanță cu definițiile și cu dispozițiile din acquis-ul Uniunii privind gestionarea infrastructurii feroviare și coordonarea între administratorii de infrastructură [de exemplu, articolele 40, 43 și 46 din Directiva 2012/34/UE
                  2
                (reformare)]. În ceea ce privește propunerea de proiect de modificare a articolului 8 (responsabilitatea administratorului), aceasta este în esență de natură editorială și nu afectează domeniul de aplicare sau fondul dispoziției. Propunerile de proiecte de modificare a articolului 9, precum și a articolelor 3, 5, 5a, 7 și 10 sunt de natură strict editorială.
            
            
               Punctul 13 de pe ordinea de zi – Revizuirea parțială a RU ATMF
            
            
               În cadrul celei de a 26-a sesiuni a Comitetului de revizuire a fost adoptată o revizuire parțială a RU ATMF. Această revizuire a presupus însă și unele modificări minore de natură editorială sau lingvistică ale articolelor 1, 3 și 9 din RU ATMF, care nu sunt de competența Comitetului de revizuire. Prin urmare, acestea ar trebui adoptate de Adunarea generală. Dispozițiile RU ATMF sunt compatibile cu dispozițiile Directivei 2008/57/CE privind interoperabilitatea
                  3
                și cu o parte a Directivei 2004/49/CE privind siguranța
                  4
               , ale Uniunii Europene. Odată cu adoptarea celui de-al patrulea pachet feroviar, în 2016, Uniunea a modificat mai multe dispoziții ale acestui acquis. Pe baza unei analize efectuate de Comisie, secretariatul OTIF și grupul de lucru relevant au pregătit modificările cu privire la articolele 2, 3a, 5, 6, 7, 10, 10b, 11 și 13 din RU ATMF. Aceste modificări sunt necesare pentru a armoniza o parte a terminologiei cu noile dispoziții ale UE și pentru a ține seama de anumite modificări procedurale în cadrul UE, în special de faptul că Agenția pentru Căi Ferate a UE va deține competența de a emite autorizații pentru vehicule. Principiul de bază al ATMF nu este afectat de modificările propuse. 
            
            
               Punctul 14 de pe ordinea de zi – Noul apendice H privind exploatarea în condiții de siguranță a trenurilor în traficul internațional
            
            
               Proiectul noului apendice H prevede dispoziții de reglementare a exploatării în condiții de siguranță a trenurilor în traficul internațional cu obiectivul de a armoniza Convenția COTIF cu acquis-ul Uniunii și de a sprijini interoperabilitatea dincolo de granițele Uniunii Europene. Textul propus este în concordanță cu dispozițiile noii Directive (UE) 2016/798
                  5
                privind siguranța, precum și cu cele ale legislației secundare aferente. Propunerea de a include acest nou apendice H ar trebui sprijinită. În acest scop, este de asemenea necesară modificarea anumitor dispoziții din Convenția COTIF.
            
            
               Textele propuse sunt prezentate Adunării Generale în conformitate cu o decizie adoptată în cadrul celei de a 26-a sesiuni a Comitetului de revizuire și sunt în deplină concordanță cu poziția Uniunii care a fost definită înaintea reuniunii Comitetului de revizuire.
            
            
               4.Temeiul juridic
            
         
         
            
               4.1.Temeiul juridic procedural
            
            
               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”
            
            
               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  6
               .
            
            
               Adunarea generală a OTIF este un organism instituit printr-un acord, și anume prin Convenția privind transporturile internaționale feroviare (COTIF). Actele pe care Adunarea generală a OTIF este invitată să le adopte sunt acte cu efecte juridice. Actele avute în vedere au vocația de a influența în mod decisiv conținutul legislației UE în domeniul transportului feroviar. 
            
            
               Actele avute în vedere nu completează și nu modifică cadrul instituțional al acordului.
            
            
               Prin urmare, temeiul juridic procedural al deciziei propuse este articolul 218 alineatul (9) din TFUE.
            
            
               4.2.Temeiul juridic material
            
            
               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.
            
            
               Obiectivul principal și conținutul actului avut în vedere se referă la transportul feroviar. 
            
            
               Prin urmare, temeiul juridic material al deciziei propuse este articolul 91 din TFUE.
            
            
               4.3.Concluzie
            
            
               Temeiul juridic al deciziei propuse ar trebui să fie articolul 91 din TFUE coroborat cu articolul 218 alineatul (9) din TFUE.
            
            
               5.Publicarea actului avut în vedere
            
            
               Deoarece actul Adunării generale a OTIF va aduce modificări Convenției COTIF și unora dintre apendicele la aceasta, este necesar ca el să fie publicat, după adoptare, în Jurnalul Oficial al Uniunii Europene.
            
            
               2018/0295 (NLE)
            
            
               Propunere de
            
            
               DECIZIE A CONSILIULUI
            
            
               privind poziția care urmează să fie adoptată în numele Uniunii Europene la cea de a 13a Adunare generală a Organizației Interguvernamentale pentru Transporturile Internaționale Feroviare (OTIF) în legătură cu anumite modificări ale Convenției privind transporturile internaționale feroviare (COTIF) și ale apendicelor la aceasta
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 91 coroborat cu articolul 218 alineatul (9),
            
         
         
            
               având în vedere propunerea Comisiei Europene,
            
            
               întrucât:
            
            
               (1)Uniunea a aderat la Convenția privind transporturile internaționale feroviare din 9 mai 1980, astfel cum a fost modificată prin Protocolul de la Vilnius din 3 iunie 1999 („Convenția COTIF”), prin Decizia 2013/103/UE a Consiliului
                  7
               .
            
            
               (2)Decizia 2013/103/UE a Consiliului prevede că Uniunea este reprezentată de Comisie în cadrul reuniunilor Organizației Interguvernamentale pentru Transporturile Internaționale Feroviare (OTIF).
            
            
               (3)Toate statele membre, cu excepția Ciprului și a Maltei, sunt părți contractante și aplică Convenția COTIF.
            
            
               (4)Adunarea generală a OTIF a fost instituită în conformitate cu articolul 13 alineatul (1) litera (a) din Convenția COTIF („Adunarea generală”). Cu ocazia celei de a 13-a sesiuni a sa, care urmează să aibă loc în perioada 25-26 septembrie 2018, se așteaptă ca Adunarea generală să decidă cu privire la anumite modificări ale Convenției COTIF, precum și ale apendicelor E (Contract de utilizare a infrastructurii în traficul internațional feroviar – CUI) și G (Admiterea din punct de vedere tehnic a materialului feroviar utilizat în traficul internațional – ATMF) la aceasta. Cu ocazia sesiunii respective, se așteaptă ca Adunarea generală să decidă, de asemenea, cu privire la adoptarea unui nou apendice H la Convenția COTIF, referitor la exploatarea în condiții de siguranță a trenurilor în traficul internațional.
            
            
               (5)Este oportun să se stabilească poziția care urmează să fie adoptată în numele Uniunii în cadrul celei de a 13-a Adunări Generale a OTIF, deoarece modificările avute în vedere ale Convenției COTIF și ale apendicelor la aceasta vor fi obligatorii pentru Uniune și de natură să influențeze în mod decisiv conținutul legislației Uniunii, și anume Directiva (UE) 2016/797 a Parlamentului European și a Consiliului
                  8
                și Directiva (UE) 2016/798 a Parlamentului European și a Consiliului
                  9
               .
            
            
               (6)Prin modificările regulamentului de procedură al Adunării generale a OTIF se urmărește actualizarea anumitor dispoziții ca urmare a aderării Uniunii la Convenția COTIF în 2011, în special în ceea ce privește dispozițiile care reglementează dreptul de vot al organizațiilor regionale și stabilirea cvorumului.
            
            
               (7)Modificările Convenției COTIF vizează ameliorarea și simplificarea procedurii de revizuire a Convenției COTIF în vederea unei puneri în aplicare coerente și rapide a modificărilor aduse convenției și apendicelor la aceasta și cu scopul de a preveni efectele adverse ale actualei proceduri îndelungate de revizuire, inclusiv riscul unei nealinieri interne între modificările adoptate de Comitetul de revizuire și cele adoptate de Adunarea generală a OTIF, precum și al unei nealinieri externe, în special cu dreptul Uniunii.
            
            
               (8)Modificările apendicelui E (CUI) vizează clarificarea domeniului de aplicare al regulilor uniforme CUI în vederea unei aplicări mai sistematice a regulilor respective în scopul lor preconizat, adică în traficul feroviar internațional, precum, de exemplu, pe coridoarele de marfă sau în cazul trenurilor internaționale de călători.
            
            
               (9)Modificările apendicelui G (ATMF) vizează obținerea armonizării între regulile OTIF și normele Uniunii, în special după adoptarea celui de al patrulea pachet feroviar de către Uniune în 2016.
            
            
               (10)Majoritatea modificărilor propuse sunt conforme cu dreptul și cu obiectivele strategice ale Uniunii Europene și, prin urmare, ar trebui sprijinite de către Uniune.
            
            
               (11)Prin urmare, poziția Uniunii în cadrul celei de a 13-a sesiuni a Adunării generale a OTIF ar trebui să se bazeze pe anexa la prezenta decizie, 
            
            
               ADOPTĂ PREZENTA DECIZIE:
            
            
               Articolul 1
            
            
               1.Poziția care urmează să fie adoptată în numele Uniunii în cadrul celei de-a 13-a sesiuni a Adunării generale a Organizației Interguvernamentale pentru Transporturile Internaționale Feroviare (OTIF) este stabilită în anexă.
            
            
               2.Reprezentanții Uniunii pot conveni, în cadrul Adunării generale, asupra unor modificări minore ale pozițiilor exprimate în anexa la prezenta decizie, fără o altă decizie a Consiliului.
            
            
               Articolul 2
            
            
               Odată adoptate, deciziile celei de a 13-a Adunări generale se publică în Jurnalul Oficial al Uniunii Europene.
            
            
               Articolul 3
            
         
         
            
               Prezenta decizie se adresează Comisiei și statelor membre.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 62, 5.3.2018, p. 10.
               
               
                  
                     (2)
                  
                        Directiva 2012/34/UE a Parlamentului European și a Consiliului din 21 noiembrie 2012 privind instituirea spațiului feroviar unic european (reformare), JO L 343, 14.12.2012, p. 32.
               
               
                  
                     (3)
                  
                        Directiva 2008/57/CE a Parlamentului European și a Consiliului din 17 iunie 2008 privind interoperabilitatea sistemului feroviar în Comunitate (reformare), JO L 191, 18.7.2008, p. 1.
               
               
                  
                     (4)
                  
                        Directiva 2004/49/CE a Parlamentului European și a Consiliului din 29 aprilie 2004 privind siguranța căilor ferate comunitare [...], JO L 164, 30.4.2004, p. 44.
               
               
                  
                     (5)
                  
                        Directiva (UE) 2016/798 a Parlamentului European și a Consiliului din 11 mai 2016 privind siguranța feroviară (reformare), JO L 138, 26.5.2016, p. 102.
               
               
                  
                     (6)
                  
                        Hotărârea Curții de Justiție din 7 octombrie 2014, Germania / Consiliu, C-399/12, ECLI:EU:C:2014:2258, punctele 61-64. 
               
               
                  
                     (7)
                  
                        Decizia 2013/103/UE a Consiliului din 16 iunie 2011 privind semnarea și încheierea Acordului între Uniunea Europeană și Organizația Interguvernamentală pentru Transporturile Internaționale Feroviare privind aderarea Uniunii Europene la Convenția privind transporturile internaționale feroviare (COTIF) din 9 mai 1980, astfel cum a fost modificată prin Protocolul de la Vilnius din 3 iunie 1999 (JO L 51, 23.2.2013, p. 1).
               
               
                  
                     (8)
                  
                        Directiva (UE) 2016/797 a Parlamentului European și a Consiliului din 11 mai 2016 privind interoperabilitatea sistemului feroviar în Uniunea Europeană (JO L 138, 26.5.2016, p. 44).
               
               
                  
                     (9)
                  
                        Directiva (UE) 2016/798 a Parlamentului European și a Consiliului din 11 mai 2016 privind siguranța feroviară (JO L 138, 26.5.2016, p. 102).
               
            
      
    ---documentbreak--- 
      
         
               COMISIA EUROPEANĂ
            Bruxelles,27.7.2018
            COM(2018) 559 final
            ANEXĂ
            la
            Propunerea de decizie a Consiliului
            privind poziția care urmează să fie adoptată în numele Uniunii Europene la cea de a 13-a Adunare generală a Organizației Interguvernamentale pentru Transporturile Internaționale Feroviare (OTIF) în legătură cu anumite modificări ale Convenției privind transporturile internaționale feroviare (COTIF) și ale apendicelor la aceasta
            
               
         
         
            
               ANEXĂ
            
            
               1.Introducere
            
            
               Cea de a 13-a sesiune a Adunării generale a Organizației Interguvernamentale pentru Transporturile Internaționale Feroviare (OTIF) va avea loc în perioada 25-26 septembrie 2018. Documentele aferente reuniunii sunt disponibile pe site-ul web al OTIF, la următoarea adresă: 
               
                  http://extranet.otif.org/en/?page_id=1071
               
               .
            
            
               2.Observații privind punctele de pe ordinea de zi
            
            
               Punctul 1 de pe ordinea de zi – Alegerea președintelui și a vicepreședintelui
            
            
               Document(e): niciunul
            
            
               Competență: Uniunea (partajată)
            
            
               Exercitarea drepturilor de vot: statele membre
            
            
               Poziția: niciuna
            
            
               Punctul 2 de pe ordinea de zi – Adoptarea ordinii de zi
            
            
               Document(e): SG-18028-AG 13/2.1; SG-18047-AG 13/2.2
            
            
               Competență: Uniunea (partajată și exclusivă)
            
            
               Exercitarea drepturilor de vot: Uniunea
            
            
               Poziția: în favoarea adoptării proiectului de ordine de zi
            
            
               Punctul 3 de pe ordinea de zi – Formarea Comisiei de verificare
            
            
               Document(e): niciunul
            
            
               Competență: Uniunea (partajată)
            
            
               Exercitarea drepturilor de vot: statele membre
            
            
               Poziția: niciuna
            
         
         
            
               Punctul 4 de pe ordinea de zi – Organizarea activității și desemnarea oricărei alte comisii considerate necesare
            
            
               Document(e): niciunul
            
            
               Competență: Uniunea (partajată)
            
            
               Exercitarea drepturilor de vot: statele membre
            
            
               Poziția: niciuna
            
            
               Punctul 5 de pe ordinea de zi – Modificarea regulamentului de procedură
            
            
               Document(e): SG-18030-AG 13/5
            
            
               Competență: Uniunea (partajată și exclusivă)
            
            
               Exercitarea drepturilor de vot: Uniunea
            
            
               Poziția: se sprijină modificările aduse regulamentului de procedură al Adunării generale.
            
            
               Propunerea de proiect de modificare a regulamentului de procedură al Adunării generale a OTIF se referă la termenele-limită pentru depunerea și transmiterea documentelor, la participarea experților independenți și la clarificarea dispozițiilor privind exercitarea drepturilor de către organizațiile regionale. Versiunea actuală a regulamentului de procedură este anterioară aderării Uniunii la Convenția COTIF; din acest motiv, anumite dispoziții trebuie actualizate, în special dispozițiile ce stabilesc cvorumul și reglementează drepturile de vot ale Uniunii (articolele 20 și 21), care trebuie modificate pentru a fi conforme cu articolul 38 din Convenția COTIF și cu acordul UE-OTIF. Celelalte modificări propuse au ca scop să asigure desfășurarea corectă a Adunării generale pe baza celor mai bune practici internaționale disponibile și a practicilor OTIF; aceste modificări ar trebui de asemenea sprijinite.
            
            
               Punctul 6 de pe ordinea de zi – Alegerea unui secretar general pentru perioada 1 ianuarie 2019-31 decembrie 2021
            
            
               Document(e): distribuție restrânsă
            
            
               Competență: Uniunea (partajată)
            
            
               Exercitarea drepturilor de vot: statele membre
            
            
               Poziția: niciuna
            
            
               Punctul 7 de pe ordinea de zi – Membrii OTIF – situația generală
            
            
               Document(e): SG-18032-AG 13/7
            
            
               Competență: Uniunea (partajată)
            
            
               Exercitarea drepturilor de vot: nu se aplică
            
         
         
            
               Poziția: niciuna
            
            
               Punctul 8 de pe ordinea de zi – Cooperarea cu organizații și cu asociații internaționale
            
            
               Document(e): SG-18048-AG 13/8
            
            
               Competență: Uniunea (partajată și exclusivă)
            
            
               Exercitarea drepturilor de vot: Uniunea
            
            
               Poziția:
            
            
               Opoziție față de propunerea secretariatului OTIF conform căreia Adunarea generală ar trebui să autorizeze Comitetul administrativ să înființeze și să dizolve grupuri de contact consultative cu alte organizații și asociații internaționale și să supervizeze funcționarea grupurilor de contact.
            
            
               Se propune ca, în conformitate cu articolul 13 § 2 din Convenția COTIF, Adunarea generală să decidă instituirea temporară, și anume pe o perioadă de patru ani, a unui comitet ad-hoc căruia să i se încredințeze sarcina de a înființa și de a dizolva grupuri de contact consultative cu alte organizații și asociații internaționale, precum și de a superviza funcționarea grupurilor de contact. Uniunea ar trebui să aibă dreptul de a participa la lucrările comitetului ad-hoc în conformitate cu articolul 5 alineatul (1) din acordul de aderare. Activitățile acestui comitet ar trebui să fie ghidate de programul de lucru al OTIF și să se desfășoare în concordanță cu acesta.
            
            
               Propunerea secretariatului OTIF constă într-o decizie a Adunării generale care autorizează Comitetul administrativ să înființeze și să dizolve grupuri de contact consultative cu alte organizații și asociații internaționale și să supervizeze funcționarea acestor grupuri. În acest stadiu, Uniunea împărtășește obiectivul respectiv, și anume acela de a permite un anumit grad de flexibilitate în privința chestiunilor în cauză. Cu toate acestea, Uniunea nu poate accepta propunerea ca atare, deoarece înseamnă atribuirea unei noi sarcini Comitetului administrativ, dincolo de cele stabilite la articolul 15 § 2 din Convenția COTIF, fără modificarea formală a acesteia din urmă, care ar trebui realizată în conformitate cu procedurile aplicabile.
            
            
               Însă, întrucât Uniunea împărtășește obiectivul general, ea sugerează ca Adunarea generală să instituie temporar un comitet ad-hoc, în conformitate cu articolul 13 § 2 din convenție, cu sarcina de a înființa și de a dizolva grupuri de contact consultative cu alte organizații și asociații internaționale, precum și de a superviza funcționarea acestor grupuri. În acest sens, este important să se rețină faptul că astfel de sarcini au implicații de ordin practic pentru elaborarea politicilor la nivelul OTIF în toate domeniile. Prin urmare, este necesar să se garanteze că Uniunea este pe deplin implicată în aceste activități, în conformitate cu articolul 5 alineatul (1) din acordul de aderare. 
            
            
               O perioadă de patru ani ar fi adecvată, pentru a se putea aprecia, înainte de expirarea sa, dacă experiența dobândită este satisfăcătoare. În caz afirmativ și în urma unei pregătiri corespunzătoare, ar putea fi avută în vedere modificarea Convenției pentru a include o soluție structurală, în conformitate cu garanțiile stabilite pentru Uniune la articolul 5 alineatul (1) din acordul de aderare. 
            
            
               Punctul 9 de pe ordinea de zi – Cadrul bugetar
            
            
               Document(e): distribuție restrânsă
            
            
               Competență: statele membre
            
            
               Exercitarea drepturilor de vot: statele membre
            
            
               Poziția: niciuna
            
            
               Conform articolului 4 din Acordul UE-OTIF, „Uniunea nu contribuie la bugetul OTIF și nu ia parte la deciziile privind acest buget.”
            
            
               Punctul 10 de pe ordinea de zi – Revizuirea parțială a convenției de bază: modificarea procedurii de revizuire a COTIF
            
            
               Document(e): SG-18035-AG 13/10
            
            
               Competență: Uniunea (partajată)
            
         
         
            
               Exercitarea drepturilor de vot: statele membre
            
            
               Poziția: se sprijină modificarea articolului 34 §§ 3-6 din Convenția COTIF și aprobarea modificărilor aduse raportului explicativ.
            
            
               În conformitate cu rezultatul discuțiilor pe această temă din cadrul celei de a 26-a sesiuni a Comitetului de revizuire, este necesar și oportun să fie sprijinită propunerea de modificare a Convenției COTIF pentru a prevedea o perioadă fixă de timp (36 de luni) pentru intrarea în vigoare a modificărilor aduse apendicelor adoptate de Adunarea generală, inclusiv o clauză de flexibilitate pentru a prelungi acest termen de la caz la caz, în situația în care Adunarea generală decide acest lucru cu majoritatea prevăzută la articolul 14 § 6 din Convenția COTIF.
            
            
               Propunerea vizează ameliorarea și simplificarea procedurii de revizuire a Convenției COTIF în vederea unei puneri în aplicare coerente și rapide a modificărilor aduse convenției și apendicelor la aceasta și cu scopul de a preveni efectele adverse ale actualei proceduri îndelungate de revizuire, inclusiv riscul unei nealinieri interne între modificările adoptate de Comitetul de revizuire și cele adoptate de Adunarea generală, precum și al unei nealinieri externe, în special cu dreptul Uniunii.
            
            
               Punctul 11 de pe ordinea de zi – Revizuirea parțială a RU CIM – Raportul secretarului general
            
            
               Document(e): SG-18036-AG 13/11
            
            
               Competență: Uniunea (partajată și exclusivă)
            
            
               Exercitarea drepturilor de vot: Uniunea (în caz că se trece la vot)
            
            
               Poziția: se ia act de raportul secretarului general și se invită secretarul general să prezinte, în fața celei de a 14-a Adunări generale, un raport referitor la progresele înregistrate de activitățile privind aspectele vamale și digitalizarea documentelor de transport de marfă și, dacă este necesar, să prezinte propuneri de modificare a RU CIM.
            
            
               Punctul 12 de pe ordinea de zi – Revizuirea parțială a RU CUI
            
            
               Document(e): SG-18037-AG 13/12
            
            
               Competență: Uniunea (partajată)
            
            
               Exercitarea drepturilor de vot: statele membre
            
            
               Poziția:
            
            
               Se sprijină modificarea titlului și modificările aduse articolelor 1, 3, 5 (§ 1), 5a (§§ 1 și 2), 7 (§ 2), 8, 9 (§1) și 10 (§3) din RU CUI și se aprobă modificările aduse raportului explicativ.
            
            
               În scopul modificărilor aduse RU CUI, se sprijină modificarea articolelor 2 [§ 1, litera (a), punctul 3] și 6 [§ 1, litera (e)] din Convenția COTIF.
            
            
               În conformitate cu modificările aprobate în cursul celei de a 26-a sesiuni a Comitetului de revizuire din februarie 2018, modificările propuse vizează, în esență, clarificarea domeniului de aplicare al RU CUI prin introducerea în articolul 3 a definiției „traficului feroviar internațional” cu sensul de „trafic care necesită utilizarea unei trase internaționale sau a mai multor trase naționale succesive situate în cel puțin două state și coordonate de administratorii de infrastructură în cauză” și prin modificarea în consecință a articolului 1 (Domeniu de aplicare), menținând totodată legătura cu RU CIV și CIM. Obiectivul este de a asigura o aplicare mai sistematică a RU CUI în scopul preconizat, adică în traficul feroviar internațional.
            
            
               Proiectele de modificări sunt în concordanță cu definițiile și cu dispozițiile din acquis-ul Uniunii privind gestionarea infrastructurii feroviare și coordonarea între administratorii de infrastructură [de exemplu, articolele 40, 43 și 46 din Directiva 2012/34/UE (reformare)]. În ceea ce privește propunerea de proiect de modificare a articolului 8 (responsabilitatea administratorului), aceasta este în esență de natură editorială și nu afectează domeniul de aplicare sau fondul dispoziției. Propunerile de proiecte de modificare a articolului 9, precum și a articolelor 3, 5, 5a, 7 și 10 sunt de natură strict editorială.
            
            
               Punctul 13 de pe ordinea de zi – Revizuirea parțială a RU ATMF
            
            
               Document(e): SG-18038-AG 13/13
            
         
         
            
               Competență: Uniunea (exclusivă)
            
            
               Exercitarea drepturilor de vot: Uniunea
            
            
               Poziția: se sprijină revizuirea parțială a RU AFTM propusă de secretariatul OTIF.
            
            
               În cadrul celei de a 26-a sesiuni a Comitetului de revizuire a fost adoptată o revizuire parțială a RU ATMF, din motivele descrise în paragraful următor. Această revizuire a presupus însă și unele modificări minore de natură editorială sau lingvistică ale articolelor 1, 3 și 9 din RU ATMF, care nu sunt de competența Comitetului de revizuire. Prin urmare, acestea ar trebui adoptate de Adunarea generală.
            
            
               Dispozițiile RU ATMF sunt compatibile cu dispozițiile Directivei 2008/57/CE privind interoperabilitatea și cu o parte a Directivei 2009/49/CE privind siguranța, ale Uniunii Europene. Odată cu adoptarea celui de al patrulea pachet feroviar, Uniunea a modificat mai multe dispoziții ale acestui acquis. Pe baza unei analize efectuate de Comisie, secretariatul OTIF și grupul de lucru relevant au pregătit modificările cu privire la articolele 2, 3a, 5, 6, 7, 10, 10b, 11 și 13 din RU ATMF. Aceste modificări sunt necesare pentru a armoniza o parte a terminologiei cu noile dispoziții ale UE și pentru a ține seama de anumite modificări procedurale în cadrul UE, în special de faptul că Agenția pentru Căi Ferate a UE va deține competența de a emite autorizații pentru vehicule. Principiul de bază al ATMF nu este afectat de modificările propuse. 
            
            
               Punctul 14 de pe ordinea de zi – Noul apendice H privind exploatarea în condiții de siguranță a trenurilor în traficul internațional
            
            
               Document(e): SG-18039-AG 13/14.1; SG-18040-AG 13/14.2
            
            
               Competență: Uniunea (exclusivă)
            
            
               Exercitarea drepturilor de vot: Uniunea
            
            
               Poziția:
            
            
               Se sprijină (SG-18039-AG 13/14.1) includerea unui nou apendice H la Convenția COTIF privind exploatarea în condiții de siguranță a trenurilor în traficul internațional și se aprobă modificările aduse raportului explicativ.
            
            
               Se sprijină (SG-18040-AG 13/14.2), în scopul includerii unui nou apendice H, modificările aduse articolelor 2 (§ 1), 6 (§ 1), 20 (§§ 1 și 2), 33 (§§ 4 și 6) și 35 (§§4 și 6) din Convenția COTIF și se aprobă modificările aduse raportului explicativ.
            
            
               Proiectul noului apendice H prevede dispoziții de reglementare a exploatării în condiții de siguranță a trenurilor în traficul internațional cu obiectivul de a armoniza Convenția COTIF cu acquis-ul Uniunii și de a sprijini interoperabilitatea dincolo de granițele Uniunii Europene. Textul propus este în concordanță cu dispozițiile noii Directive (UE) 2016/798 privind siguranța, precum și cu cele ale legislației secundare aferente. După cum s-a precizat, este de asemenea necesar să se modifice anumite dispoziții din Convenția COTIF în scopul includerii acestui nou apendice H.
            
            
               Textele propuse sunt prezentate Adunării Generale în conformitate cu o decizie adoptată în cadrul celei de a 26-a sesiuni a Comitetului de revizuire și sunt în deplină concordanță cu poziția Uniunii care a fost definită înaintea reuniunii Comitetului de revizuire.
            
            
               Punctul 15 de pe ordinea de zi – Discuție generală privind necesitatea de a armoniza condițiile de acces
            
            
               Document(e): SG-18041-AG 13/15
            
            
               Competență: Uniunea (exclusivă)
            
            
               Exercitarea drepturilor de vot: Uniunea
            
            
               Poziția: se sprijină propunerea secretariatului OTIF de a mandata secretarul general să continue activitatea de dezvoltare a unui cadru juridic neobligatoriu privind condițiile de acces la rețeaua feroviară internațională, conform orientărilor stabilite în secțiunea VI din documentul SG-18041-AG 13/15, în cadrul grupului de lucru al experților juridici și în cooperare cu organizațiile și cu asociațiile internaționale competente.
            
            
               Obiectul – condițiile de acces la rețeaua feroviară – este reglementat la nivelul UE prin Directiva 2012/34/CE (reformare) a Parlamentului European și a Consiliului din 21 noiembrie 2012 privind instituirea spațiului feroviar unic european. În conformitate cu discuția care a avut loc pe această temă în cursul celei de a 26-a sesiuni a Comitetului de revizuire din februarie 2018, este oportun să se sprijine în continuare inițiativa referitoare la dezvoltarea de către OTIF a unui cadru juridic neobligatoriu privind condițiile de acces la rețeaua feroviară, ca modalitate de facilitare și de îmbunătățire a traficului feroviar internațional în afara UE.
            
         
         
            
               Punctul 16 de pe ordinea de zi – Legea unificată a căilor ferate – Raportul secretarului general
            
            
               Document(e): SG-18042-AG 13/16
            
            
               Competență: Uniunea (partajată)
            
            
               Exercitarea drepturilor de vot: statele membre
            
            
               Poziția:
            
            
               Se ia act de raportul secretarului general și se invită secretarul general să continue cooperarea cu CEE-ONU în legătură cu inițiativa privind Legea unificată a căilor ferate.
            
            
               Se mandatează Comitetul administrativ să urmărească inițiativa CEE-ONU privind Legea unificată a căilor ferate și să emită un aviz consultativ cu privire la aspectele de politică generală, în cazul în care este fezabil, și se mandatează grupul de lucru al experților juridici să urmărească inițiativa CEE-ONU privind Legea unificată a căilor ferate și să emită un aviz consultativ cu privire la aspectele juridice, în cazul în care este fezabil.
            
            
               Se invită secretarul general și grupul de lucru al experților juridici ca, în consultare cu Comitetul administrativ, să analizeze și să propună soluții pentru implicarea corespunzătoare a OTIF în gestionarea instrumentelor juridice obligatorii care ar putea prelua proiectul de regim juridic privind contractul de transport de marfă elaborat în cadrul inițiativei CEE-ONU privind Legea unificată a căilor ferate și se invită secretarul general să prezinte un raport în fața celei de a 14-a Adunări generale.
            
            
               Deși existența unui singur regim juridic internațional s-ar putea dovedi benefică pentru transportul feroviar de pe întregul continent eurasiatic, în comparație cu cele două sisteme juridice care există în prezent, un astfel de regim unic ar putea fi dezvoltat numai cu angajamentul și cu participarea clară a OSJD și a OTIF, precum și a membrilor acestora – în caz contrar, va fi dezvoltat un al treilea regim juridic internațional, iar reglementarea domeniului feroviar la nivel internațional va fi și mai fragmentată. În consecință, înainte de a pune în practică un sistem juridic cuprinzător, este necesară o decizie politică prealabilă a organizațiilor existente în privința coordonării acestui scop. Prin urmare, este necesar și oportun să se asigure că OTIF este implicată în continuare în acest proces, mai ales prin activitățile Comitetului administrativ și ale grupului de lucru al experților juridici din cadrul său, și că prezintă un raport cu privire la progresele înregistrate în ceea ce privește lucrările CEE-ONU cu ocazia următoarei reuniuni a Adunării generale.
            
            
               Punctul 17 de pe ordinea de zi – Grupul de lucru al experților juridici
            
            
               Document(e): SG-18046-AG 13/17
            
            
               Competență: Uniunea (partajată)
            
            
               Exercitarea drepturilor de vot: statele membre
            
            
               Poziția:
            
            
               Se sprijină înființarea unui grup de lucru consultativ format din experți juridici, care: să pregătească proiectele de modificare sau de completare a convenției, să furnizeze consiliere și asistență juridică, să promoveze și să faciliteze funcționarea și implementarea Convenției COTIF, să monitorizeze și să evalueze aplicarea și implementarea Convenției COTIF și să servească drept forum în cadrul căruia membrii OTIF să poată pune în discuție și dezbate aspecte juridice relevante.
            
            
               Se mandatează secretarul general să prezinte organelor competente ale OTIF concluziile și propunerile formulate de grupul de lucru, spre analiză și/sau luarea de decizii.
            
            
               Se invită secretarul general să prezinte un raport cu privire la activitățile grupului de lucru cu ocazia celei de a 14-a reuniuni a Adunării generale.
            
            
               În conformitate cu rezultatul discuțiilor pe această temă din cadrul celei de a 26-a sesiuni a Comitetului de revizuire din februarie 2018, este oportun să se sprijine crearea unui grup permanent de experți juridici în cadrul OTIF, care să furnizeze asistență și să faciliteze funcționarea organelor existente în domeniul juridic și, de asemenea, să asigure gestionarea eficace a Convenției COTIF.
            
            
               Punctul 18 de pe ordinea de zi – Raportul privind activitățile Comitetului administrativ în perioada 1 octombrie 2015-30 septembrie 2018
            
            
               Document(e): distribuție restrânsă
            
         
         
            
               Competență: Uniunea (partajată)
            
            
               Exercitarea drepturilor de vot: statele membre
            
            
               Poziția: niciuna
            
            
               Punctul 19 de pe ordinea de zi – Alegerea Comitetului administrativ pentru perioada 1 octombrie 2018-30 septembrie 2021 (componență și președinte)
            
            
               Document(e): distribuție restrânsă
            
            
               Competență: Uniunea (partajată)
            
            
               Exercitarea drepturilor de vot: statele membre
            
            
               Poziția: niciuna
            
            
               Punctul 20 de pe ordinea de zi – Data provizorie a celei de a 14-a Adunări generale
            
            
               Document(e): niciuna
            
            
               Competență: nu se aplică
            
            
               Exercitarea drepturilor de vot: nu se aplică
            
            
               Poziția: niciuna
            
            
               Punctul 21 de pe ordinea de zi – Diverse
            
            
               Document(e): indisponibil
            
            
               Competență: nu se aplică
            
            
               Exercitarea drepturilor de vot: nu se aplică
            
            
               Poziția: niciuna
            
            
               Punctul 22 de pe ordinea de zi – Mandate ale Adunării generale
            
            
               Document(e): a se completa
            
         
         
            
               Competență: a se completa
            
            
               Exercitarea drepturilor de vot: a se completa
            
            
               Poziția: a se completa
            
            
               Punctul 23 de pe ordinea de zi – Rapoartele comisiilor, dacă este necesar
            
            
               Document(e): indisponibil
            
            
               Competență: nu se aplică
            
            
               Exercitarea drepturilor de vot: nu se aplică
            
            
               Poziția: niciuna
            
            
               Punctul 24 de pe ordinea de zi – Adoptarea deciziilor, a mandatelor, a recomandărilor și a altor documente ale Adunării generale (document final)
            
            
               Document(e): indisponibil
            
            
               Competență: Uniunea (partajată și exclusivă)
            
            
               Exercitarea drepturilor de vot: Uniunea
            
            
               Poziția: conform celor precizate la punctele relevante de pe ordinea de zi.